Nazaré São Gião kirik

São Gião kirik on 7. sajandil ehitatud ja 12. sajandil romaani stiilis ümber ehitatud kirik Famalicão valla põhjapiiril Nazaré kihelkonnas, umbes viis kilomeetrit Nazarést lõunas, Oeste piirkonnas Portugalis. Eduíno Borges Garcia poolt 1961. aastal avastatud kirikut peetakse üheks vanimatest kirikutest Portugalis ja Pürenee poolsaarel. Ehitis on 1986. aastast alates kantud Portugali rahvusmälestiste nimistusse ja seda on konserveeritud ja renoveeritud, viimased arheoloogilised uuringud toimusid aastail 2000–2005, mille käigus leiti varasem, kiriku eelsesse aega kuuluv hoonepõhi Rooma perioodist. Ajaloost Kirikut kasutati kuni 17. sajandi keskpaigani. See hakkas 18. sajandil lagunema ja liideti kõrvale ehitatud põllumajandushoonega. Kiriku taasavastamisel olid selle katus ja osa seintest kokku varisenud. Ehitist uuritakse tänapäevani. Sillutusplaatide jäänused kiriku ümber viitavad kunagisele platsile kiriku ümber, säiilinud on ka akvedukti jäänused kiriku kõrval. Kirjeldus Ehitis asub 600 meetri kaugusel merest põllumajandusmaa ja kaljuse ranniku piiril. Stiililt on see läänegootide kirik 7. sajandist (seda on seostatud siiski ka Astuuria arhitektuuriga), mis on 12. sajandil romaani stiilis ümber ehitatud. Ristkülikukujulise põhiplaani ja lakooniliste mahtudega kirik on kaetud viilkatusega; klompkivist müürid on säilinud täies kõrguses. Ehitis on on ühelööviline pühakoda, pika kõrge löövi ja apsiidi vahel on transept, mille jagavad kolmeks osaks kaks ühele sambale toetuvat ümarkaarset kaaristut. Löövist kitsam ristkülikukujuline võlvitud apsiid on tänapäevaks hävinud. Kooriruumi eraldab löövist katuseni ulatuv sein, mille keskel on 80 cm laiune ümarkaarne uks ja kaks ümarkaarset külgakent. See on varajane vorm koorivõrest või ikonostaasist, mis eraldas vaimulikele mõeldud altariruumi kogudusele avatud pealöövist. São Gião on ainus teadaolev Portugali kirik, millel on säilinud koorivõre. Koorivõret, arkaade ja võidukaart kaunistab madalreljeefne raiddekoor. Transepti sammastel on väga lihtsustatud korintose kapiteelid ja neist oluliselt laiemad talumid. Hoone on 10,7 meetrit lai ja 13,85 meetrit pikk. Lööv ise on vaid 6,6 meetrit pikk ja 3,9 meetrit lai, sellest kummalgi pool on teadmata otstarbega külgruumid. Läänefassaadis on ristkülikukujuline uks, mille kohal on poolringikujuline petik. Pildid Viited